Imtella' Ottubru 8, 2020 - Aġġornata 8 Ta' Ottubru, 2020 6:29pm L-Albaniż Daniel Muka li jinsab akkużat bil-qtil doppju f'Tas-Sliema, ta' Christian Pandolfino u Ivor Maciejowski, ma ammettiex mal-Pulizija li huwa spara t-tiri ta' arma tan-nar fuq il-vittmi, iżda ammetta li kien fost il-grupp ta' tlitt irgiel li daħlu fid-dar fi Triq Locker. L-Ispettur Colin Sheldon qal dan waqt il-kumpilazzjoni tax-xhieda quddiem il-Magistrat Nadine Lia. Huwa sostna li Daniel Muka qal li ma kienx jaf eżattament x'isimhom is-suspettati l-oħra għalkemm kien jaf li huma barranin iżda meta ntwera ritratti għarafhom tant li aktar tard il-Pulizija arrestaw lil Viktor Dragomanski mill-Maċedonja li kien qed jgħix f'lukanda. L-Ispettur Sheldon ta rendikont ta' kif ġraw il-fatti fit-18 ta' Awwissu li għadda għall-ħabta tal-10.20pm meta l-vittmi kienu f'darhom, daħlu fuqhom l-aggressuri tant fil-Qorti diversi xhieda mill-Korp tal-Pulizija qalu li nstab sgass mal-bieb u ħallew liż-żewġt irġiel mejta fl-art, bi Christian Pandolfino fis-sular ta' isfel filwaqt li Ivor Maciejowski fis-sular ta' fuq, it-tnejn maqtula b'tiri ta' arma tan-nar. Kuntrarju għall-qraba ta' Christian Pandolfino li dehru fil-Qorti mbikkma bit-tragedja, Daniel Muka kien seren minkejja s-sigurtà li kellu miegħu jisma' l-proċeduri li saru bil-lingwa Ingliża. Fil-Qorti ħareġ li t-tliet irgiel inqabdu fuq diversi kameras tas-sigurtà u anke kien hemm persuni fosthom familjari ta' Pandolfino stess li semgħu t-tiri u raw lit-tlitt irġiel ħerġin mid-dar ta' Pandolfino tant li kien hemm anke min innota n-numru tal-pjanċi tar-reġistrazzjoni u anke l-għamla tal-karozza li ntużat mit-tliet suspettati bil-qtil doppju. Mix-xhieda ħareġ ukoll li Daniel Muka kien libes parrokka u qalziet abjad filwaqt li l-aggressuri l-oħra kienu libsin l-iswed, b'wieħed minnhom kellu basket f'idejh. Huma ħarbu minn fuq il-post b'karozza li kienet misruqa li iktar tard instabet fil-parkeġġ tal-isptar San Luqa.